Луис и Кларк са първите бели, които ги посещават през 1805 г. След това племето има чести контакти с търговците на кожи дошли в региона веднага след изследователите. През 1818 г. Северозападната компания за търговия с кожи основава Форт Не персе в устието на река Уола уола. Подобно на останалите племена в региона племето живее в мир до 1850-те. След това техни войни взимат дейно участие във Войната якима през 1855 1856 г. В този период главен вожд на племето е Пеопео моксмокс, убит от войниците на полковник Джеймс Кели. Неговото убийство е една от причините за избухването на Войната Кьор д’Ален през 1858 г. Заедно с каюс и уматила, уола уола са заселени в резервата Уматила, където техните потомци продължават да живеят и до днес като част от конфедеративните племена на резервата Уматила.